ANC ontken ‘transitorower’ werk steeds vir partyErrol Velile Present. Foto: ANA Die ANC het Maandag gesê Errol Velile Present (33), voormalige werknemer van die ANC wat in hegtenis geneem is in verband met ŉ transitorooftog, is sonder twyfel afgedank en is nie meer werksaam by die ANC nie. Present, wat ten tyde van sy inhegtenisneming by die ANC se hoofkantoor as nasionale organiseerder werksaam was, het Vrydag in die Roodepoort-landdroshof gesê dat hy net die helfte van sy salaris ontvang terwyl hy in aanhouding is. Die ANC het in reaksie hierop gesê Present is afgedank nadat hy deur die polisie met die misdaad verbind is. Die party het gesê hy wil dit onomwonde stel dat dit irrelevant is of Present ŉ vrywilliger was en of hy permanent aangestel was. “Present het na bewering ernstige misdade gepleeg tydens die tyd wat hy werksaam was in sy pos waarna hy in sy beëdigde verklaring verwys en dit het gelei tot sy onmiddellike afdanking.” Die ANC het bygevoeg dat sou Present ontevrede wees met die prosesse wat gevolg is, hy welkom is om enige instansie te nader wat hom sal voorsien met ŉ bevredigende oplossing. “Die ANC verwerp weer eens Present se verwronge beeld dat hy steeds vir die party werk.” Present het berugtheid verwerf nadat Herman Mashaba, burgemeester van Johannesburg, ŉ verklaring uitgereik het waarin hy die regerende party veroordeel het omdat hy iemand in diens het wat na bewering geen respek vir die gereg het nie. Die ANC het kort daarna gesê Present is afgedank rakende die bewerings dat hy by “gruwelike misdade” betrokke is. Present is een van vier beskuldigdes in die saak. Hy het saam met sy medebeskuldigdes, Zakhele Zondi, Itumeleng Manama en Bheki Biyela, verskyn. Al vier mans staan tereg op ŉ aanklag van roof met verswarende omstandighede rakende ŉ transitorooftog wat op 4 Julie in Dobsonville, Soweto, plaasgevind het. ŉ Bedrag van R220 000 is tydens die rooftog gesteel. Present het verlede week aan die hof gesê hy was die dag van sy inhegtenisneming saam met sy vrou op pad na sy oom se huis. Hy het ook beweer dat hy en sy vrou aangerand is tydens sy inhegtenisneming. Hy het gesê daar is geen vingerafdrukke geneem op die voertuie wat die polisie beweer hy en sy medebeskuldigdes tydens die rooftog gebruik het nie. Hy beweer die vier wagte wat beroof is, kon hom ook nie tydens ŉ uitkenningsparade uitwys nie. Hy het by die hof gepleit om hom op borgtog van R5 000 vry te laat, en gesê hy sal nie met die staat se saak inmeng nie en dat hy nie ŉ vlugrisiko is nie. Hy het gesê hy sal sy sakevennote vra om hom te help met die borgtoggeld. Toe die hof hom vra hoe sy vrou en kinders oor die weg kom sedert hy in hegtenis geneem is, het Present gesê sy vrou het hul motor verkoop om vir die kinders se uitgawes te betaal. Die saak is tot 11 September uitgestel.